Worcester F 80 Distinctiones

251 Terram australem

*Terram australem et arentem dedisti mihi, iunge et irriguam*, Josue 15[:19]. Cum in homine sunt tria, corpus, anima, spiritus, secundum illud Apostoli, [1] Thess. 5[:23]: *Deus pacis sanctificet vos per omnia, ut integer spiritus, et anima, et corpus in adventu Domini servetur*. Illi habent terram arentem quorum corpus est per abstinenciam a voluptate desictatum, Gen. 1[:9]: C*ongregentur aquæ*, id est, voluptates, *in locum unum*, id est, in matrimonium, *et appareat arida*, id est, continencia in virginibus et castis. Illi quoque habent irriguum inferius, quorum anima sub tribulatione lacrimatur, Joan. 16[:20]: *Plorabitis, et flebitis vos*. Illi autem irriguum superius quorum spiritus pro desiderio patrie lacrimas fundiuit, [Psal. 41:4]: *Fuerunt mihi lacrimæ*

/fol. 308rb/

*meæ panes die,* etc. Talis ergo ager seu terra sic aridus in corpore. Sic irriginis inferius in anima, sic irriginis superius in spiritu aptus est ad producendum liliam, rosam, et violam.

¶ Nam in corpore sic mortificato per continenciam crescit lilium castitatis quod preciosis est coniugali fecunditate, Ysai. 56[:4-5]: *Dabo* *eunuchis* meis *nomen sempiternum nomen melius a filiis et filiabus*. Sap. 4[:1]: *O quam pulchra est casta generatio*. In anima etiam irrigua per amaritudinem crescit rosa paciencie. Vnde Augustinus, omnis malus aut ideo viuit ut corrigatur, aut ut per ipsum bonus exerceatur. In spiritu ergo irriguo per deuocionem nascitur viola contemplationis superne, Ysai. 26[:9]: *Spiritu meo et in præcordiis meis de mane vigilabo* ad *te*.

¶ Triplex quippe terra est vna quam querimus de qua Psal. [26:13]: *Credo videre bona Domini in terra viuentium*. Alia quam terrimus de qua, Gen. 1[:1]: *In principio creauit Deus celum et terra*. Alia quam gerimus de qua Gen [3.19]: Terra *es*. Et Job 9[:24]: *Terra* tradita *in manus impii*. Quando aliquis fit proditor Domino suo terra eius datur in disrepcionem.

¶ Sic caro nostra quando consentit diabolo exposuit miseriis in qua debemus tria considerare, scilicet, eius vilitatem vt humiliemur. Terra enim fex est omnium elementorum de qua factus est homo, Eccle. [3:20]: *Omnia de terra facta sunt*, id est, homo. Ideo Eccli. 10[: *Quid* superbis *terra et cinis*?

¶ Secundo, eius impugnationem ut eum solicitius custodiamus. Dicit enim diabolus Job 1[:7]: *Circuivi terram, et perambulavi eam*. Iccirco, [1] Pet. 5[:8]: *Vigilate, sobrii estote, quia adversarius vester,* etc. Quando enim terra non custoditur a predonibus deuastatur, Eccle. 10[:16]: *Væ, terra, cujus rex puer est*. Puer non curat de iusticia.

¶ Tercio, eius conditionem ut eam excolamus alioquin non fructificat. Sic nec caro nostra nisi operibus penitencie exerceatur, Prou. 28[:19]: *Qui operatur terram suam* saturabitur pane. Caro est sicut malus rusticus qui nichil boni vult facere nisi verberetur. Et iterum si nimis impugnetur malas herbas profert, Ysai. 7[:24]: *Vepres et spinæ erunt in universa*

/fol. 308va/

*terra*.

¶ Item, terra est modica quantitate, Jer. 4[:23]: *Aspexi terram, et ecce vacua erat,* etc. Arida qualitate, Gen. 1[:10]: *Vocavit Deus aridam Terram*. Solida firmitate, Eccle. 1[:4]: *Terra* vero *in æternum stat*. Infirma dignitate, Prou. 25[:3]: *Caelum sursum, et terra deorsum*. In primo, designatur breuitas gaudii presentis respectu celestis, sicut oculus existens in celo non videret terram nisi quasi punctalem. Sic mens eleuata per contemplacionem reputat terrena modica, Act. 9[:8]: Surgens Paulus *de terra, apertisque oculis* *nihil videbat*.

¶ Secundo, quod terra est arida qualitate intelligitur timoris pusillanimitas, quo mali constringuntur ne ad penitentiam moueantur, Matt. 24[:7] erit in terris pressura gentium arescentibus hominibus pre timore.

¶ Tercio, terra est solida firmitate per quod intelligitur spes Domini videndi et solide per manendi.

¶ Per quartum designatur dolor inordinatus ratione exaltacionis aliene, Job 14[:19]: *Alluvione pallatim terra consumitur*.

¶ Item terra dicitur beata Virgo, secundum illud, Psal. [84:2]: *Benedixisti, Domine, terram tuam*. Eccli. 38[:4]: *Altissimus creavit* *de terra medicamenta, et vir prudens non abhorrebit* illam. Et hoc propter eius humilitatem,[[1]](#footnote-1) quia, *Cælum sursum, et terra deorsum* iacet. Prou. 25[:3]. Item propter eius firmitatem. Nam apostolis et ceteris titubantibus ipsa stetit in fide Eccle. 1[:4]: *Generatio præterit*, ut *generatio* apostoli *advenit*, ut latro. *Terra* vero *in æternum stat*, vt beata Virgo. Eccli. 1[:4]. Item, propter fecunditatem, Psal. [66:7]: *Terra dedit fructum suum*. Ysai. 45[:8]: *Aperiatur terra, et germinet Salvatorem*.

¶ Item, terra dicitur ecclesia presens eo quod sit frigida in castitate virginum, infima in humilitate confessorum, calcata in paciencia martirum, fructifera in doctrina apostolorum, stabilis in veritate prophetiarum, spherica in largitate patriarcharum.

¶ Item, terra dicitur nostra natura, Jer. 22[:29-30]: *Terra, terra, terra, scribe*. Ter dicitur terra, quia opata in munda ponderosa, obscura quidem per ignoranciam veritatis, Amos 8[:9]: *Et tenebrescere faciam terram in die luminis*. Item, immunda propter concupiscenciam voluptatis, Gen. 2[:7]: Conformavit *Deus hominem de limo terræ*.

¶ Item difficile, mobile, propter difficultatem ad bonum, Eccle. 1[:4]: *Terra* vero *in æternum stat*.

¶ Item terra tripliciter distinguitur. Nam quedam supprema et paradisus, quedam infima ut infernus, quedam media ut iste mundus.

¶ Prima

/fol. 308vb/

terra est desiderabilis propter multa. Primo, quia lata et spaciosa. Nam communicata pluribus, non minoratur.

¶ Non sic terra presens. Ymmo ibi gaudium, viuus erit gaudium alterius, sic claritas et calor ignis non minuitur per apposicionem, Exod. 3[:8]: *Educam* eos *de terra* Egipti *in terram* latam.

¶ Secundo, quia semper fertilis et copiosa quod non contingit de ista terra, Deut. 8[:7-9]: *Introducet te* Dominus *in terram bonam*, etc. vsque *panem tuum*. [Psal. 26:13]: *Credo videre bona Domini in terra viventium*.

¶ Tercio, quia sine labore fecunda, Psal. [84:13]: *Dominus dabit benignitatem, et terra nostra dabit*, quasi dicens, absque labore nostro cum bonitate Dei erit fecunda.

¶ Quarto quia ibi societas grata, Ysai. 65[:9]: *Hæreditabunt* terram *electi mei,* etc., Gen. 27[:43], Surge Jacob, id est, de loco ad quem te inclinasti per dilectionem, etc. De quo vide supra capitulo [245] Surgere.

¶ Ista terra adquiritur variis modis. Primo, per legitimam empcionem. Hoc fit per elemosinarum largicionum, Prou. vltimo [31:16]: *Consideravit agrum, et emit* illum. Psal. [36:26]: *Tota die miseretur* vt *commodat*. Secundo, propter voluntariam commutacionem, dando caduca pro eternis, Gen. 12[:1]: *Egredere de terra tua, et de cognatione tua*, etc. Tercio, per bellicosam adquisicionem quod fit aduersa propter Deum sustinendo, Psal. [36:11]: *Mansueti autem hæreditabunt terram*. Quarto, per hereditariam successionem quod fit innocenter ad instar Christi viuendo, Matt. 5[:4]: *Beati mites: quoniam ipsi* *possidebunt terram.*

1. humilitatem ] Lambeth, F 128 *corr.* vtilitatem F 80. [↑](#footnote-ref-1)